Man gestraf na hy DStv-inhoud verkoopFoto ter illustrasie. (Foto: Piotr Cichosz/Unsplash) ’n Man van Bellville in Kaapstad wat daaraan skuldig bevind is dat hy inhoud van MultiChoice gesteel en dit verkoop het, is ’n opgeskorte vonnis opgelê en beboet. Jordon Lee Mot is tot sewe jaar tronkstraf gevonnis, wat vir vyf jaar opgeskort is, en moet R60 000 in die kriminele‑bate-herwinningsrekening inbetaal. Volgens Eric Ntabazalila, woordvoerder van die Nasionale Vervolgingsgesag (NVG), het Mot, alleendirekteur van JP Limitless SA, onwettig Android TV-bokse en internetprotokol-televisie (IPTV), wat die eiendom van MultiChoice is, geadverteer, gekoop en verkoop. MultiChoice verskaf ŉ betaaltelevisie-uitsaaidiens aan intekenare, teen betaling van ’n voorgeskrewe fooi vir die gemagtigde inhoud. Intekenare moet ’n MultiChoice-geaktiveerde slimkaart besit om die uitsending te ontvang. Jan Andreas, ’n senior ondersoeker van IRDETO, ’n maatskappy wat roofkyk-aangeleenthede namens MultiChoice ondersoek, het op 30 Julie 2019 tydens aanlyn soektogte ontdek dat daar ’n maatskappy is wat TV-bokse en IPTV-intekeninge met meer as 3 000 kanale en meer as 300 video’s op aanvraag, verkoop. Andreas het Mot gekontak en is ingelig dat daar ’n promosie op ’n Android TV-boks is, wat een maand se IPTV-intekening vir R60 insluit. Hy het ’n bestelling geplaas en is van bankbesonderhede voorsien. Andreas is na Mot se huis in Bellville waar ’n vrou vir hom verskillende toepassings op die Android TV-boks gewys het. Hy het die TV-boks huis toe geneem om vas te stel of dit werk en gevind dat hy DStv-kanale kan kyk. ’n Lokval is vir Mot gestel en hy het op 2 Oktober vanjaar ŉ ontmoeting met ’n klant gehad wat hom R780 vir ’n Android Mi TV-stokkie betaal het wat voorafgelaai is en waarvoor daar nie ’n wagwoord nodig was nie. Mot is in hegtenis geneem en die polisie het op nog Android TV-bokse beslag gelê. Mot het in ’n pleit- en vonnisooreenkoms erken dat hy nie die regte gehad het om MultiChoice-inhoud te bemark, versprei, besit, koop of verkoop nie.